Diari Oficial de la Generalitat Valenciana


Sumari del DOGV 5660, del 14-12-2007 (2007/15896)

ORDE d'11 de desembre de 2007, de la Conselleria d'Immigració i Ciutadania, per la qual es convoca la 1ª Edició del Premi de Participació Ciutadana en l'exercici 2008.
-----------------------------------------------------------------------------------------------------------------------------------------------------------------------

### Dades del document

Número de DOGV
:   5660

Data del DOGV
:   14-12-2007

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2007/15150


Data del document
:   11-12-2007

Organisme emissor
:   Conselleria d'Immigració i Ciutadania

Tipus de document
:   Ordre

Anàlisi jurídica

 Descriptors 

:   * participació social
    * distinció honorífica
    * premi cultural
    * ciutadà

ORDE d'11 de desembre de 2007, de la Conselleria d'Immigració i Ciutadania, per la qual es convoca la 1ª Edició del Premi de Participació Ciutadana en l'exercici 2008. [2007/15758]
És un objectiu prioritari per a la Generalitat Valenciana fomentar la iniciativa i participació social de la ciutadania, com també el suport a associacions, fundacions i persones jurídiques de qualsevol orde per a la realització d'activitats que redunden en una millora de qualitat dels servicis que l'administració autonòmica presta als ciutadans de la nostra Comunitat.
De conformitat amb el que establixen els articles 12 i 13 del Decret 101/2007 de 13 de juliol del Consell de la Generalitat, pel qual s'aprova el Reglament Orgànic i Funcional de la conselleria d'Immigració i Ciutadania li correspon a la Direcció General de Ciutadania i Integració les funcions de potenciar la participació a través de xarxes socials, com també la integració dels diferents agents socials en els processos de decisió dels assumptes públics.
Seguint els fins atribuïts a la dita direcció general, es crea i convoca el I Premi de Participació Ciutadana amb l'objectiu de reconéixer aquelles persones físiques o jurídiques que justificadament hagen destacat en el foment de la participació ciutadana per mitjà d'accions, declaracions, projectes i iniciatives.
El Premi de Participació Ciutadana naix amb vocació de continuïtat, oferint així un marc d'estabilitat necessari per a incentivar la participació ciutadana; concentra la seua atenció en la Comunitat Valenciana i perseguix reconéixer la tasca realitzada per les entitats ciutadanes i pels ciutadans a favor de la participació ciutadana, així com de valorar i incentivar la realització de projectes en este àmbit, reconeixent l'esforç de treballar en esta matèria en l'actualitat.
Per això, fent ús de les competències assignades pel Decret 7/2007, de 28 de juny, del president de la Generalitat, pel qual es determinen les conselleries en què s'organitza l'administració de la Generalitat, del Decret 92/2007 de 6 de juliol, del Consell pel qual s'establix l'estructura orgànica bàsica de la Presidència i de les conselleries de la Generalitat i el Decret 101/2007, de 13 de juny, del Consell pel qual s'aprova el Reglament Orgànic i Funcional de la conselleria d'Immigració i Ciutadania,
ORDENE
Primer. Convocatòria
Convocar la Primera Edició del Premi de Participació Ciutadana amb l'objectiu de premiar persones físiques i jurídiques que hagen destacat en el foment de la participació ciutadana.
Segon. Finançament
La convocatòria està dotada amb 15.000 euros, finançada a càrrec de la línia pressupostària T7312000, inclosa en el programa 112.90 Participació Ciutadana, del Pressupost de la Generalitat Valenciana per a l'exercici 2008, quedant condicionada a l'aprovació de la Llei de Pressupostos de la Generalitat Valenciana per a l'any 2008 de conformitat amb el que disposa l'Orde de 26 de setembre de 1994 sobre tramitació anticipada de gasto.
Les ajudes convocades per mitjà de la present convocatòria no necessiten notificació a la Comissió Europea per no reunir els requisits de l'article 87 del TCE segons el Decret 147/2007, de 7 de setembre, en concret per no suposar avantatge econòmic. Per això no hi ha possibilitat de falsejament de la competència.
Tercera. Bases
Aprovar les bases per les quals es regula la convocatòria de la Primera Edició del Premi de Participació Ciutadana que s'inclouen en l'annex I a esta resolució.
Contra esta resolució que posa fi a la via administrativa es pot interposar, potestativament recurs de reposició davant del mateix òrgan que ha dictat l'acte, en el termini d'un mes comptador des de l'endemà de la publicació, o bé, recurs contenciós administratiu davant de la Sala Contenciosa Administrativa del Tribunal Superior de Justícia de la Comunitat Valenciana, en el termini de dos mesos comptadors des de l'endemà de la publicació. Tot això de conformitat amb el que establixen els articles 116 i 117 de la Llei 30/1992, de 26 de novembre, del Règim Jurídic de les Administracions Públiques i del Procediment Administratiu Comú, modificada per la Llei 4/1999, de 13 de gener i en els articles 10 i 46 de la Llei 29/1998, de 13 de juliol, Reguladora de la Jurisdicció Contenciosa Administrativa, sense perjudici que s'utilitze qualsevol altra via que es considere oportuna.
Quarta. Entrada en vigor
La present orde entrarà en vigor l'endemà de la publicació en el Diari Oficial de la Comunitat Valenciana.
València, 11 de desembre de 2007.- El conseller d'Immigració i Ciutadania: Rafael Blasco Castany.
Annex I
Bases de la convocatòria
Primera. Objectiu
La convocatòria de la Primera Edició del Premi de Participació Ciutadana té com a objectiu el foment de la participació ciutadana, a través del reconeixement de la tasca realitzada per entitats ciutadanes o persones físiques en l'àmbit de participació ciutadana. Al seu torn, perseguix:
- Fomentar el disseny i la posada en marxa de projectes innovadors en matèria de participació ciutadana.
- Aconseguir que la funció de la participació ciutadana siga reconeguda per la societat, i que el treball en esta matèria que desenrotllen diferents persones i/o entitats siga recolzat per part de la Generalitat Valenciana.
- Crear un incentiu per a incrementar les accions de participació ciutadana.
- Donar suport a la investigació, la creativitat i iniciatives, en tot el que es referix a la participació ciutadana.
- Fomentar l'associacionisme i les accions individuals que impliquen participació en els assumptes públics.
Segona. Modalitats i contingut dels premis
1. S'establixen les modalitats següents:
a) Premi per a entitats ciutadanes. Reconeixement d'un projecte o acció en concret en matèria de participació ciutadana que haja dut a terme en els tres últims anys una entitat en la Comunitat Valenciana. La dotació per a esta modalitat és de 10.000 euros.
b) Premi per a ciutadans. Reconeixement a la tasca duta a terme per una persona física en matèria de participació ciutadana en la Comunitat Valenciana. Esta modalitat està dotada amb 4.000 euros.
c) Premi d'honor. Reconeixement d'una trajectòria continuada per part d'una entitat ciutadana o una persona física en matèria de participació ciutadana, dotada amb un premi de 1.000 euros.
2. Es realitzarà un acte públic per a la concessió dels I Premi de Participació Ciutadana, com a mitjà de difusió i reconeixement social de la labor realitzada per les persones físiques i entitats ciutadanes premiades.
Tercera. Candidatures i termini de presentació
1. Les candidatures, han de presentar-se en el termini de 15 dies naturals, a comptar des de l'endemà de la publicació de la convocatòria en el Diari Oficial de la Comunitat Valenciana, dirigida a la Direcció General de Ciutadania i Integració de la conselleria d'Immigració i Ciutadania (Pl. Sant Nicolau, 2, 46861-València). També poden presentar-se en els llocs previstos en l'article 38.4 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, modificada per la Llei 4/1999, de 13 de gener.
2. Els candidats (persones físiques o entitats ciutadanes) a qualsevol de les modalitats del premi, podran ser proposats/des per qualsevol persona o entitat per mitjà d'instància dirigida a la Direcció General de Ciutadania i Integració. La instància de la presentació de candidatura (segons model de l'annex II) estarà acompanyada d'una memòria que detalle la tasca realitzada i els mèrits en matèria de participació ciutadana que posseïx el candidat. Es presentarà una instància per a cada candidatura proposada.
Els candidats al Premi de Participació Ciutadana no poden presentar la seua pròpia candidatura a este. En este cas, els beneficiaris han d'acreditar el compliment de les seues obligacions tributàries i amb la Seguretat Social, d'acord amb la Llei d'Hisenda Pública de la Generalitat
3. Els membres del jurat poden proposar altres candidats/tes per a la concessió del premi a entitats o persones físiques que consideren susceptibles de rebre'l.
Quarta. Esmena
Si la sol·licitud no reunix els requisits i documents que s'assenyalen en estes bases es requerirà l'interessat perquè, en un termini de deu dies, esmene la falta o acompanye els documents preceptius, amb indicació que, si així no ho fa, se li considerarà desistit de la petició prèvia resolució, d'acord amb l'article 71, apartat 1 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.
Cinquena. Jurat
El jurat, presidit pel director general de Ciutadania i Integració, estarà format per un nombre de membres que oscil·larà entre quatre i sis, designats pel conseller d'Immigració i Ciutadania entre investigadors, experts, tècnics i personalitats rellevants en la matèria objecte de la present convocatòria.
Es designarà un secretari del jurat, que participarà amb veu, però sense vot.
Sisena. Atribucions del jurat
1. El jurat, després de la valoració i anàlisi de les candidatures, emetrà veredicte vinculant, que elevarà al conseller d'Immigració i Ciutadania.
2. El jurat pot declarar desert el premi en qualsevol de les seues categories. En eixe cas, podrà realitzar fins a dos mencions especials, entre les quals es distribuirà l'import en metàl·lic previst per al premi.
3. Així mateix, el jurat gaudirà de la facultat de resolució dels dubtes respecte a la interpretació de les presents bases, les seues decisions són inapel·lables.
Setena. Adjudicació
El conseller d'Immigració i Ciutadania resoldrà esta convocatòria segons el veredicte vinculant del jurat en el termini de sis mesos, des de la finalització del termini de presentació de candidatures.
La resolució de la convocatòria serà publicada en el Diari Oficial de la Comunitat Valenciana.
Huitena. Acceptació de les bases
La participació en esta convocatòria implica l'acceptació de totes les seues bases i del que determine el jurat.